Дамяница
Дамя̀ница е село в Югозападна България. То се намира в община Сандански, област Благоевград. До 1934 година името на селото е Орман чифлик. Новото му име е дадено в чест на Даме Груев.

География
Село Дамяница има изключително благоприятно географско положение. Намира се в долината на река Струма на 116 метра надморска височина. Близостта до Струма гарантира мекия климат с преобладавщо средиземноморско влияние. Обградеността от планините Огражден (на запад), Пирин (на изток) и Беласица (на юг) служи като естествена преграда пред студените северни ветрове.

История 
През XIX век селото е чисто българско чифликчийско селище, числящо се към Мелнишката каза на Османската империя. В „Етнография на вилаетите Адрианопол, Монастир и Салоника“, издадена в Константинопол в 1878 година и отразяваща статистиката на мъжкото население от 1873 година, Орман (Orman) е посочено като село с 24 домакинства и 50 жители българи, като данните може да се отнасят и за Кавракирово. Според статистиката на Васил Кънчов („Македония. Етнография и статистика“) от 1900 година селото брои 135 жители, всички българи-християни.

В основното училище „Св. св. Кирил и Методий“ през 2003 година се поставя началото на историческа сбирка от предмети свързани с миналото на селото.

Население

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Религии 
Основната религия в Дамяница е източното православие. След втората половина на 90-те години на XX век силно разпространение, главно сред ромското население, бележи евангелизмът. В селото има два храма – православен и евангелски.

Културни и природни забележителности 
При строителството на АМ Струма около селото е открито праисторическо селище с уникални находки. Най-открояваща се природна форма, на фона на останалия ландшафт е така наречената Левунска чука (Скалата). Тя представлява вулканично възвишение, образувано при изригване на вулкана Кожух преди хиляди години. Височината му е 248 метра, а обиколката е около 3 километра. Близо до върха на възвишението има 2 естествени пещери с дълбочина едва няколко метра. Според народни предания в една от пещерите се е криел легендарният герой Крали Марко. Това е и причината тази пещера да се нарича от местните жители Кралимарковата дупка.

Население 
По данни от националното преброяване през 2011 г. в село Дамяница живеят 1312 души, разделени по възрастова група по следния начин:
 до 19-годишна възраст – 307 души
 от 20 до 39-годишна възраст – 374 души
 от 40 до 59-годишна възраст – 362 души
 над 60-годишна възраст – 269 души

Лицата, доброволно отговорили на въпроса за етническа принадлежност, са 1294, като 1180 се определят като българи, 105 като роми, а 5 като други етноси.

Икономика 
В село Дамяница около 1/3 от населението е заето в земеделието, като всички са малки земеделски стопанства (като приоритет е оранжерийното зеленчуко производство). В селото има и няколко големи икономически структури като „Винарска изба Дамяница“, „Бетон“ ЕООД, и циментов терминал на „Девня цимент“ АД. Има също и малък дърводелски цех и няколко малки шивашки фирми.

Спорт 
В селото има и местен футболен отбор ФК ``Локомотив`` Дамяница, който играе в Аматьорската футболна лига (ОФГ – ЗОНА СТРУМА 1). Като сезон пролет/лято 2011/12 завършват на първо място, а сезон есен/зима 2012/13 завършват на второ място. Отборът печели местната лига за сезон 2021/2022.

Социални структури 
В селото има:
 Детска градина с три групи: ясла; градина и предучилищна.
 Основно училище „Св. св. Кирил и Методий“.
 Библиотека с 5192 тома литература.
 Пощенски офис на „Български пощи“ (с офис на MoneyGram).
 Има също лекарски кабинет, изнесен зъболекарски кабинет, фитнес зала, каса на Easypay, няколко десетки малки семейни магазина.

ОУ „Св. св. Кирил и Методий“ 
Основно училище „Св. св. Кирил и Методий“ със своята история и традиции се превръща в притегателен център за запазването на българщината не само в селото, но и в района. Първото училище в село Орман чифлик (преименувано през 1934 година на Дамяница) е открито в 1919 година. Училището е средищно – осигурен е транспорт с училищни автобуси за извозване на учениците от съседните села. Училището разполага с добре оборудвани кабинети по химия, биология, физика и прекрасна закрита спортна база и открити спортни площадки за волейбол, баскетбол, хандбал, мини футболно игрище и много добре поддържана библиотека с богат фонд.

ОУ „Св. св. Кирил и Методий“ с. Дамяница са завършили Димитрина Голчева – преподавател в Техническия университет в София; Христина Голчева – международен съдия по джудо; нотариус Даниела Георгиева и др.

Редовни събития 
Ежегодно в селото се провежда събор на 15 август – Успение на Света Богородица.

Бележки 

Села в област Благоевград
Населени места в община Сандански
Обекти, наречени на Даме Груев